N á v r h

V záujme vytvárania priaznivejších pracovných podmienok a podmienok zamestnania zamestnancov na rok 2006

zmluvné strany

zamestnávatelia v súlade s § 1 ods. 1 písm. a) až i) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov

a

Konfederácia odborových zväzov
Slovenskej republiky,

Nezávislé kresťanské odbory Slovenska

uzatvárajú 

KOLEKTÍVNU ZMLUVU VYŠŠIEHO STUPŇA NA ROK 2006 PRE ZAMESTNÁVATEĽOV, KTORÍ PRI ODMEŇOVANÍ POSTUPUJÚ PODĽA ZÁKONA Č. 553/2003 Z. z. O ODMEŇOVANÍ NIEKTORÝCH ZAMESTNANCOV PRI VÝKONE PRÁCE VO VEREJNOM ZÁUJME 

I. Všeobecné ustanovenia

1. 	Kolektívna zmluva vyššieho stupňa na rok 2006 (ďalej len „kolektívna zmluva“)  je uzatvorená v súlade s § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“).
        
Kolektívna zmluva je záväzná pre všetkých zamestnávateľov uvedených v § 1 ods. 1 zákona         č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), ktorými sú:

a)	orgány štátnej správy, orgány alebo úrady, ktoré vykonávajú štátne záležitosti, ak ide o zamestnancov, ktorí neplnia úlohy štátnej správy a nevykonávajú štátne záležitosti v rozsahu ustanovenom zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, 
b)	ďalšie rozpočtové organizácie štátu, obce a vyššieho územného celku, 
c)	príspevkové organizácie štátu, obce a vyššieho územného celku okrem príspevkových organizácií, ktorých objem výdavkov na mzdy, platy, služobné príjmy a ostatné osobné vyrovnania je vyšší ako príspevok z rozpočtu zriaďovateľa, Slovenského národného divadla, Slovenskej filharmónie, Štátnych lesov Tatranského národného parku a Tlačovej agentúry Slovenskej republiky - Slovakia,
d)	vyššie územné celky a obce, ak v súlade s § 1 ods. 4 zákona o odmeňovaní nepostupujú podľa Zákonníka práce,
e)	štátne fondy, 
f)	verejné vysoké školy, ak v súlade s § 1 ods. 5 zákona o odmeňovaní nepostupujú podľa Zákonníka práce, a štátne vysoké školy, 
g)	Rada pre vysielanie a retransmisiu,
h)	Slovenský pozemkový fond,  
i)	Slovenská akadémia vied
      a ich zamestnancov.
 
2. 	Obsahom kolektívnej zmluvy je priaznivejšia úprava  pracovných  podmienok  vrátane mzdových podmienok  a podmienok  zamestnávania.

3.  	Zmluvné strany budú podporovať kolektívne vyjednávanie podľa § 2 ods. 3 písm. a) zákona o kolektívnom vyjednávaní za účelom uzatvorenia podnikových kolektívnych zmlúv medzi zamestnávateľom a príslušným odborovým orgánom.

II. Pracovné podmienky a podmienky zamestnania

1.	V podnikovej kolektívnej zmluve možno skrátiť pracovný čas zamestnanca na 37 a ½ hodiny týždenne, u zamestnanca, ktorý má pracovný čas rozvrhnutý tak, že pravidelne vykonáva prácu striedavo v oboch zmenách v dvojzmennej prevádzke na 36 a ¼ hodiny týždenne a u zamestnanca, ktorý má pracovný čas rozvrhnutý tak, že pravidelne vykonáva prácu striedavo vo všetkých zmenách v trojzmennej prevádzke alebo v nepretržitej prevádzke na 35 hodín týždenne. V podnikovej  kolektívnej zmluve možno skrátiť pracovný čas zamestnanca, ktorý spĺňa kritéria zaradenia do skupiny zamestnancov so zdrojmi ionizujúceho žiarenia kategórie A podľa osobitného predpisu až na 33 a ½ hodiny týždenne.
2.	V podnikovej kolektívnej zmluve možno predĺžiť výmeru dovolenky nad rozsah ustanovený          v § 103 ods. 1 až 3 Zákonníka práce o jeden týždeň. 

3.	Stupnice platových taríf   sa od 1. 7. 2006 zvýšia:

a) 	o  6   % základná stupnica platových taríf zamestnancov pri výkone práce vo verejnom záujme, ktorá tvorí prílohu č. 3 zákona o odmeňovaní v znení nariadenia vlády Slovenskej republiky          č. 204/2005 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme,
   
b)  o 6    % osobitná stupnica platových taríf vybraných skupín zamestnancov, ktorá tvorí prílohu č. 4 zákona o odmeňovaní v znení nariadenia vlády Slovenskej republiky č. 204/2005 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme,      

c) o 6  % osobitná stupnica platových taríf učiteľov vysokých škôl, výskumných a vývojových  zamestnancov a zdravotníckych zamestnancov, ktorá tvorí prílohu č. 5 zákona o odmeňovaní v znení nariadenia vlády Slovenskej republiky č. 204/2005 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme,     

d) 	o 6  % platové tarify pedagogických zamestnancov, ktoré tvoria prílohu č. 8 zákona o odmeňovaní.

4.  	a) 	Zamestnávateľ vyplatí zamestnancovi, s ktorým skončí pracovný pomer z dôvodov uvedených v § 63 ods. 1 písm. a) alebo b) Zákonníka práce odstupné nad ustanovený rozsah podľa § 76 ods.2 Zákonníka práce, najmenej vo výške jedného funkčného  platu zamestnanca, ak jeho pracovný pomer skončí   pred začatím plynutia výpovednej doby.
    	b) 	Zamestnávateľ vyplatí zamestnancovi, s ktorým skončí pracovný pomer výpoveďou alebo dohodou z dôvodu uvedeného v  § 63 ods. l písm. a) Zákonníka práce, a ktorý bude vykonávať práce spojené s likvidáciou až do skončenia likvidácie zamestnávateľa alebo jeho časti, odstupné vo výške uvedenej   v písm. a). 

5.  Pri prvom skončení pracovného pomeru po nadobudnutí nároku na starobný dôchodok, predčasný starobný dôchodok alebo invalidný dôchodok, zamestnávateľ poskytne zamestnancovi odchodné nad ustanovený rozsah podľa § 76 ods. 6 Zákonníka práce vo výške najmenej jedného funkčného platu zamestnanca.

6. 	a) 	Výška príspevku zamestnávateľa na doplnkové dôchodkové poistenie alebo doplnkové dôchodkové sporenie v zamestnávateľských zmluvách uzatvorených počas roka 2006 je najmenej 2 % z objemu zúčtovaných platov zamestnancov; ak ide o zamestnanca, ktorý vykonáva práce, ktoré sú zaradené na základe rozhodnutia príslušného orgánu na ochranu zdravia vydaného podľa osobitného predpisu do kategórie 3. alebo 4., výška príspevku na doplnkové dôchodkové poistenie je najmenej 2% zo zúčtovaného platu zamestnanca  podľa     § 35 ods. 4 zákona č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení neskorších predpisov alebo výška príspevku na doplnkové dôchodkové sporenie je najmenej  2 % z vymeriavacieho základu zamestnanca podľa § 13 ods.3 zákona č. 650/2004 Z. z. o doplnkovom dôchodkovom sporení a  o zmene a doplnení niektorých zákonov.  
 
     	b) 	U zamestnávateľa, u ktorého sa v podnikovej  kolektívnej zmluve uzatvorenej do 31. decembra 2005 dohodla určitá výška platenia príspevkov na doplnkové dôchodkové  poistenie alebo doplnkové dôchodkové sporenie, a u zamestnávateľa, ktorý uzatvoril zamestnávateľskú zmluvu s doplnkovou dôchodkovou poisťovňou alebo doplnkovou dôchodkovou spoločnosťou  do 31. decembra 2005, zostáva dohodnutá výška platenia príspevkov zachovaná; to nevylučuje   možnosť zvýšenia príspevku. Ak  ide o zamestnanca, ktorý vykonáva práce, ktoré sú zaradené na základe rozhodnutia príslušného orgánu na ochranu zdravia vydaného podľa osobitného predpisu  do kategórie 3. alebo 4., výška príspevku na doplnkové dôchodkové poistenie je najmenej 2% zo zúčtovaného platu zamestnanca v súlade s § 35 ods. 4 zákona č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení neskorších predpisov alebo  výška príspevku na doplnkové dôchodkové sporenie je najmenej  2 % z vymeriavacieho základu zamestnanca podľa § 13 ods. 3  zákona č. 650/2004 Z. z. o doplnkovom dôchodkovom sporení a  o zmene a doplnení niektorých zákonov.  
 
7.	Celkový prídel do sociálneho fondu je tvorený:
     
a)	povinným prídelom vo výške 1 % a
b)	ďalším prídelom najmenej vo výške 0,05 % zo súhrnu funkčných platov zamestnancov, zúčtovaných zamestnancom na výplatu za bežný rok.

III. Záverečné ustanovenia

1.	Plnenie kolektívnej zmluvy budú polročne vyhodnocovať vyjednávači  na požiadanie jednej zo zmluvných strán. Po tomto hodnotení môže ktorákoľvek zo zmluvných strán požiadať o zmenu alebo doplnenie tejto kolektívnej zmluvy.

2.  	Kolektívna zmluva  nadobúda   platnosť dňom  podpisu  zmluvnými  stranami. Kolektívna zmluva sa uzatvára na rok 2006 a nadobúda účinnosť  1. januára 2006 a končí 31. decembra 2006.
 
Vo vládnom návrhu zákona  o štátnom  rozpočte na rok  2006  sú  zohľadnené    výdavky      súvisiace s pracovnými podmienkami a podmienkami zamestnania podľa tejto kolektívnej  zmluvy.  
Záväzky vyplývajúce z tohto bodu sa uplatňujú v zmysle kompetencií vyplývajúcich zo       všeobecne záväzných právnych predpisov.

3. 	Kolektívna  zmluva  je  vyhotovená   v 25 exemplároch. Každá  zo   zmluvných      strán dostane toľko exemplárov,  koľko zástupcov za zmluvnú stranu kolektívnu zmluvu vyššieho stupňa  podpísalo.      

Bratislava  ..........................     2005

Splnomocnení zástupcovia zamestnávateľov  podľa § 3 písm. f) zákona o kolektívnom vyjednávaní

Splnomocnení zástupcovia zamestnancov podľa § 3 písm. a) zákona o kolektívnom vyjednávaní 
	
Vláda Slovenskej republiky zastúpená:

Ivan Mikloš
podpredseda vlády a minister financií

Iveta Radičová
ministerka práce, sociálnych vecí a rodiny

Martin Fronc
minister školstva

Rudolf Zajac
minister zdravotníctva

Vladimír Palko
minister vnútra

Združenie miest a obcí Slovenska zastúpené:

Michal Sýkora
predseda

Únia miest Slovenska zastúpená:

Štefan Bošnák
viceprezident

Samosprávne kraje zastúpené:

Ľubomír  Roman
predseda 
Bratislavský samosprávny kraj

Peter Tomeček
predseda 
Trnavský samosprávny kraj

Štefan Štefanec
predseda 
Trenčiansky samosprávny kraj

Milan Belica
predseda 
Nitriansky samosprávny kraj

Jozef Tarčák
predseda 
Žilinský samosprávny kraj

Milan Marčok
predseda 
Banskobystrický samosprávny kraj

Peter Chudík
predseda 
Prešovský samosprávny kraj

Rudolf Bauer
predseda 
Košický samosprávny kraj
	Konfederácia odborových zväzov Slovenskej republiky zastúpená:

Ján Gašperan
predseda Odborového zväzu pracovníkov školstva a vedy na Slovensku a viceprezident KOZ SR  pre nevýrobné zväzy

Andrej Kučinský
SOZ zdravotníctva a sociálnych služieb 

Marián Lacko
OZ civilných zamestnancov armády

Marta Brodzianska
OZ dopravy, cestného hospodárstva 
a autoopravárenstva

Štefan Sluka
SOZ pracovníkov služieb

Mária Krištofičová
SOZ  kultúry  a  spoločenských organizácií

Ján Malík
OZ pracovníkov SAV

Marcela Gatciová 
SOZ verejnej správy

Jozef  Schmidt
viceprezident  KOZ SR pre výrobné OZ

Nezávislé kresťanské odbory Slovenska

Pavol Sabo 
prezident Všeobecného slobodného odborového zväzu a viceprezident Nezávislých kresťanských odborov Slovenska pre štátnu službu a zamestnancov vo verejnom záujme